9. การควบคุมภายใน

คณะกรรมการตรวจสอบทำหน้าที่สอบทานการดำเนินงานให้ถูกต้องตามนโยบายและระเบียบข้อบังคับของบริษัทฯ
ตลอดจนกฎหมาย ระเบียบปฏิบัติ และข้อกำหนดของหน่วยงานกำกับดูแล
ส่งเสริมให้พัฒนาระบบรายงานทางการเงินและบัญชีให้เป็นไปตามมาตรฐานการสอบบัญชีที่รับรองทั่วไป
รวมทั้งสอบทานให้บริษัทฯ มีระบบการควบคุมภายใน ระบบตรวจสอบภายใน
และระบบบริหารความเสี่ยงที่รัดกุม เหมาะสม ทันสมัย และมีประสิทธิภาพ
คณะกรรมการตรวจสอบปฏิบัติหน้าที่และแสดงความคิดเห็นได้อย่างอิสระ
โดยมีสำนักงานตรวจสอบภายในและงานกำกับดูแล
เป็นหน่วยปฏิบัติที่รายงานตรงต่อคณะกรรมการตรวจสอบ

สำนักงานตรวจสอบภายในและงานกำกับดูแล
ทำหน้าที่ประเมินการควบคุมภายในตามแนวปฏิบัติที่คณะกรรมการตรวจสอบกำหนด
โดยมีนโยบายตรวจสอบในเชิงป้องกันและเป็นประโยชน์กับหน่วยงาน
พิจารณาความน่าเชื่อถือในความถูกต้องของรายงานทางการเงิน
รวมทั้งการเปิดเผยข้อมูลอย่างเพียงพอให้เกิดความโปร่งใส
ตรวจสอบตามแนวทางการกำกับดูแลกิจการที่ดี และเพิ่มประสิทธิภาพ ประสิทธิผลในการดำเนินงาน
โดยยึดแนวการตรวจสอบตามมาตรฐานสากล

จากการประเมินระบบการควบคุมภายในของบริษัทฯ ในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบติดตาม คณะกรรมการมีความเห็นว่า บริษัทฯ
มีระบบการควบคุมภายในสำหรับเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว สำหรับการควบคุมภายในในหัวข้ออื่นๆ
ของระบบการควบคุมภายใน คณะกรรมการเห็นว่าบริษัทฯ มีการควบคุมภายในที่เพียงพอแล้วเช่นกัน

ทั้งนี้ระบบการควบคุมภายในของบริษัทฯ สรุปได้ ดังนี้

9.1 องค์กรและสภาพแวดล้อม

บริษัทฯ ได้จัดโครงสร้างองค์กรอย่างเหมาะสม
และได้จัดให้มีการกระจายอำนาจในการบริหารลงไปตามลำดับชั้นและหน้าที่
เพื่อเอื้ออำนวยต่อการปฏิบัติงานอย่างคล่องตัว บริษัทฯ ได้ตระหนักถึงความจำเป็นใน
ด้านการปรับปรุงระบบเทคโนโลยีสารสนเทศ เพื่อพัฒนาระบบงานและการจัดการให้มีประสิทธิภาพ
จึงได้ดำเนินการนำระบบ ERP ของโปรแกรม SAP รุ่น ECC6 เข้ามาใช้แทนระบบเดิมที่ใช้อยู่ ทั้งนี้
บริษัทฯ ได้เริ่มใช้ระบบเทคโนโลยีสารสนเทศใหม่ ตั้งแต่เดือนมกราคม 2551 เป็นต้นไป

ในปี 2551 บริษัทฯ ได้ตระหนักถึงความสำคัญด้านสิ่งแวดล้อมมากยิ่งขึ้นนอกเหนือที่บริษัทฯ
ได้รับการรับรองมาตรฐานอุตสาหกรรมระบบการบริหารคุณภาพ ISO 9001:2000
และระบบการจัดการด้านชีวอนามัยและความปลอดภัย OHSAS 18000:2007 แล้ว
จึงมุ่งมั่นสู่การรับรองระบบการจัดการสิ่งแวดล้อม หรือ ISO 14001 ต่อไป
โดยคาดว่าจะได้รับการรับรอง ISO 14001 ภายใน ปี 2552 นี้

อีกทั้งบริษัทฯ ยังสร้างจิตสำนึกพื้นฐานของการเพิ่มประสิทธิผลในการปฏิบัติงานให้กับพนักงาน
โดยการจัดตั้งคณะทำงานกิจกรรม 5ส. เพื่อดูแล ส่งเสริม
แนะนำและประสานงานให้ดำเนินการอย่างมีประสิทธิภาพ และปรับปรุงอย่างต่อเนื่อง
เพื่อสภาพแวดล้อมการทำงานที่ดี มีความปลอดภัย

9.2 การบริหารความเสี่ยง

บริษัทฯ
ได้จัดให้มีการวิเคราะห์ประเมินความเสี่ยงที่อาจเกิดขึ้นจากปัจจัยภายในและภายนอกองค์กรที่มีผลกระทบต่อการดำเนินธุรกิจ
อาทิเช่น ปัจจัยความเสี่ยงเรื่องการควบคุมการใช้ใยหินจากภาครัฐ
ปัจจัยความเสี่ยงด้านราคาและการขาดแคลนวัตถุดิบหลัก
ปัจจัยความเสี่ยงจากการเพิ่มขึ้นของต้นทุนค่าขนส่ง
ปัจจัยความเสี่ยงจากการหยุดชะงักของเครื่องจักร ปัจจัยความเสี่ยงจากการแข่งขันด้านราคาสินค้า
ปัจจัยความเสี่ยงด้านการบริหารการเงินและอัตราแลกเปลี่ยน
รวมทั้งความเสี่ยงการบริหารและการจัดการของผู้ถือหุ้นรายใหญ่ เป็นต้น

ด้วยสภาวะปัจจุบันที่ระบบสารสนเทศมีการใช้อย่างแพร่หลายและขยายตัวอย่างรวดเร็ว บริษัทฯ
จึงมอบหมายให้ฝ่ายสารสนเทศและระบบมาตรฐาน มีหน้าที่ดูแลระบบสารสนเทศของบริษัทฯ
ให้ปฏิบัติตามพระราชบัญญัติว่าด้วยการกระทำความผิดเกี่ยวกับคอมพิวเตอร์ปี 2550 โดยบริษัทฯ
ได้มีการจัดการเกี่ยวกับการใช้งานเครือข่ายระบบคอมพิวเตอร์ของบริษัทฯ
อย่างเหมาะสมและมีประสิทธิภาพ
รวมทั้งจัดให้มีการป้องกันปัญหาที่อาจจะเกิดกับการใช้ระบบคอมพิวเตอร์ในลักษณะที่ไม่ถูกต้องตามพ.ร.บ.
ฉบับนี้และกฎหมายที่เกี่ยวข้อง จึงได้มีการออกระเบียบคำสั่งเกี่ยวกับการใช้งานบนระบบคอมพิวเตอร์
โดยระบุโทษของผู้ที่ไม่ปฏิบัติตาม

เพื่อกำหนดมาตรการและแนวทางในการป้องกันและแก้ไข ตลอดจนติดตามเหตุการณ์ต่างๆ
ที่มีโอกาสทำให้เกิดปัจจัยความเสี่ยง
และทบทวนถึงประสิทธิภาพของมาตรการในการบริหารความเสี่ยงที่ได้กำหนดไว้ ทั้งนี้
เพื่อให้การบริหารความเสี่ยงของบริษัทฯ มีประสิทธิภาพ
อันเป็นการลดผลกระทบที่อาจเกิดขึ้นกับบริษัทฯ
โดยการจัดตั้งคณะกรรมการบริหารความเสี่ยงขึ้นโดยเฉพาะ
ซึ่งปัจจุบันได้แต่งตั้งคณะผู้ทำงานจากระดับบังคับบัญชา 1 คน ระดับผู้บริหาร 10 คน
เป็นกรรมการและแต่งตั้งรองกรรมการผู้จัดการสายการขายและการตลาดเป็นประธานกรรมการ
รวมทั้งคณะ 12 คน โดยให้คณะกรรมการบริหารความเสี่ยงมีหน้าที่และความรับผิดชอบดังนี้

  1. นำเสนอนโยบายด้านการบริหารความเสี่ยงต่อคณะกรรมการจัดการ
  เพื่อขอความเห็นชอบก่อนนำสู่การปฏิบัติ

  2. นำนโยบายและแผนงานด้านความเสี่ยงไปสู่การปฏิบัติ
  โดยทำงานร่วมกับผู้รับผิดชอบความเสี่ยงอย่างใกล้ชิด
  สร้างระเบียบปฏิบัติและการลงทุนในระบบที่เหมาะสม

  3. ทบทวนรายงานการบริหารความเสี่ยง กำกับดูแลประสิทธิผลการดำเนินงานทางการบริหาร
  เพื่อจัดการกับความเสี่ยงที่ไม่สามารถยอมรับได้

  4.
  นำเสนอรายงานที่เกี่ยวกับความเพียงพอของระบบและการควบคุมความเสี่ยงต่อคณะกรรมการจัดการและคณะกรรมการตรวจสอบเพื่อเสนอคณะกรรมการบริษัทฯ
  ต่อไป

9.3 การควบคุมการปฏิบัติงานของฝ่ายบริหาร

บริษัทฯ ได้กำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับไว้อย่างชัดเจน
ตลอดจนแบ่งแยกอำนาจหน้าที่ความรับผิดชอบ ขั้นตอนการทำธุรกรรมด้านการเงิน การจัดซื้อ/สั่งจ้าง
และด้านต่างๆ โดยจัดทำไว้เป็นระเบียบปฏิบัติของบริษัทฯ และแจ้งให้พนักงานผู้เกี่ยวข้องได้รับทราบ
ทั้งนี้ การทำธุรกรรมกับผู้ถือหุ้นรายใหญ่ กรรมการ ผู้บริหารหรือผู้เกี่ยวข้องกับบุคคลดังกล่าว บริษัทฯ
ได้ปฏิบัติตามพระราชบัญญัติหลักทรัพย์และตลาดหลักทรัพย์ ข้อบังคับ ประกาศต่างๆ
ของคณะกรรมการกำกับตลาดทุนกำหนด และกฎหมายที่เกี่ยวข้อง
รวมทั้งมีมาตรการที่รัดกุมเพื่อติดตามให้การทำธุรกรรมนั้นผ่านตามขั้นตอนการอนุมัติที่กำหนดไว้
โดยถือเสมือนเป็นรายการที่กระทำกับบุคคลภายนอกโดยคำนึงถึงผลประโยชน์สูงสุดของบริษัทฯ
เป็นสำคัญ

9.4 ระบบสารสนเทศและการสื่อสารข้อมูล

บริษัทฯ ได้ตระหนักถึงความจำเป็นในด้านการปรับปรุงระบบเทคโนโลยีสารสนเทศ
เพื่อพัฒนาระบบงานและการจัดการให้มีประสิทธิภาพสูงสุดและเชื่อมโยงทั้งองค์กร โดยตั้งแต่วันที่ 2
มกราคม 2551 บริษัทได้เริ่มใช้ระบบเทคโนโลยีสารสนเทศครบวงจร ระบบ Enterprise
Resources Planning (ERP) ซอฟแวร์ (Software) ของ SAP รุ่น ECC6
เข้ามาใช้แทนระบบเดิม ทั้งนี้ ตลอดระยะเวลาที่ผ่านมาบริษัทฯ
ได้มีการพัฒนาระบบฐานข้อมูลอย่างต่อเนื่อง เพื่อเป็นฐานในการรายงานข้อมูลที่เป็นปัจจุบัน (แบบ
Real Time) อย่างเพียงพอ เพื่อการตัดสินใจในการบริหารจัดการของคณะกรรมการ
ผู้บริหารและผู้ถือหุ้นได้มีความเชื่อมั่นในระบบการบริหารจัดการข้อมูลที่ดีของบริษัทฯ

9.5 ระบบติดตาม

บริษัทฯ
มีการติดตามผลการดำเนินงานเพื่อเปรียบเทียบกับแผนงานและงบประมาณที่กำหนดไว้โดยกำหนดให้รายงานต่อคณะกรรมการบริษัทฯ
พิจารณาอย่างน้อยทุก 3 เดือน โดยในปี 2551 มีการประชุมรวม 13 ครั้ง
สำหรับแผนงานและงบประมาณหากมีผลกระทบที่มีสาระสำคัญต่อผลการดำเนินงานโดยรวมของบริษัทฯ
กำหนดให้มีการปรับปรุงแผนงานดังกล่าวได้ เพื่อให้สอดคล้องกับสถานการณ์ที่เปลี่ยนแปลงไป
นอกจากนี้ บริษัทฯ ยังมีสำนักงานตรวจสอบภายในและงานกำกับดูแล
ทำหน้าที่ตรวจสอบและประเมินความถูกต้องของการดำเนินงานในหน่วยงานต่างๆ
เปรียบเทียบกับแผนงาน งบประมาณ และระเบียบต่างๆ ที่กำหนดไว้
ผลการตรวจสอบให้ติดตามการปรับปรุงแก้ไขและรายงานต่อคณะกรรมการตรวจสอบภายในเวลาที่กำหนด
คณะกรรมการตรวจสอบจะรายงานผลการปฏิบัติงานให้คณะกรรมการบริษัทฯ รับทราบทุกไตรมาส
โดยคณะกรรมการตรวจสอบมีหน้าที่สอบทานและให้ความเห็นต่อระบบการควบคุมภายในและรายงานทางการเงิน
เพื่อส่งเสริมให้บริษัทฯ มีระบบควบคุมภายในที่ดี

รายงานคณะกรรมการตรวจสอบ

คณะกรรมการตรวจสอบได้รับมอบหมายให้ปฏิบัติหน้าที่ด้วยความรับผิดชอบตามกฎบัตรที่คณะกรรมการบริษัทฯ
กำหนดขึ้น โดยมีหน้าที่และความรับผิดชอบที่สำคัญ ได้แก่
การสอบทานให้มีการรายงานทางการเงินที่ถูกต้องและเชื่อถือได้
การสอบทานให้มีระบบการควบคุมภายในและการตรวจสอบภายในที่เหมาะสม
การสอบทานให้มีการปฏิบัติตามกฎหมายที่เกี่ยวข้อง
พิจารณาคัดเลือกและเสนอแต่งตั้งผู้สอบบัญชีของบริษัทฯ
รวมทั้งพิจารณารายการเกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายนั้น

คณะกรรมการตรวจสอบ ขอรายงานผลการปฏิบัติงานตามที่ได้รับมอบหมายในรอบปี 2551
ซึ่งมีสาระสำคัญสรุปได้ดังนี้

( 1 ) งบการเงินรายไตรมาสและงบการเงินประจำปี 2551
ตามที่ได้สอบทานและหารือกับผู้สอบบัญชีและผู้บริหารด้านบัญชีแล้ว
เห็นว่ามีความถูกต้องและเชื่อถือได้โดยได้จัดทำขึ้นตามมาตรฐานการบัญชีที่รับรองทั่วไป
มีการเปิดเผยข้อมูลอย่างเพียงพอ และมีการตั้งสำรองที่เหมาะสมสอดคล้องกับสถานการณ์ที่เกิดขึ้น

( 2 ) การตรวจสอบในรอบปี 2551
ได้กำหนดขอบเขตการตรวจสอบให้ครอบคลุมถึงความเสี่ยงที่สำคัญและความเพียงพอของระบบควบคุมภายใน
ซึ่งไม่พบข้อบกพร่องที่มีนัยสำคัญ โดยได้แนะนำให้ฝ่ายบริหารปรับปรุงแก้ไขระบบงานต่าง ๆ
ให้มีความรัดกุมเหมาะสมยิ่งขึ้น

( 3 ) บริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายอื่นที่เกี่ยวข้องกับการดำเนินธุรกิจของบริษัทฯ ซึ่งไม่พบข้อบกพร่องที่มีนัยสำคัญในรอบปี
2551

( 4 ) การทำรายการที่เกี่ยวโยงกัน หรือรายการที่อาจมีความขัดแย้งทางผลประโยชน์ที่เกิดขึ้นในปี
2551 เป็นการซื้อขายสินค้าโดยมีราคาและเงื่อนไขตามปกติธุรกิจทั่วไป
โดยมีการเปิดเผยข้อมูลที่เพียงพอและมีการปฏิบัติตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

( 5 )
ได้แนะนำให้ฝ่ายบริหารให้ความสำคัญกับการบริหารงานตามหลักการกำกับดูแลกิจการที่ดีให้เป็นไปตามข้อกำหนดของตลาดหลักทรัพย์แห่งประเทศไทย
โดยประเมินผลการปฏิบัติเป็นระยะ ๆ เพื่อให้เกิดความเชื่อมั่นแก่ผู้ถือหุ้น
และผู้มีส่วนได้เสียที่เกี่ยวข้องทุกฝ่าย

( 6 ) พิจารณาคัดเลือกผู้สอบบัญชีจากจำนวนทั้งสิ้น 5 ราย
โดยให้ความเห็นเสนอแนะต่อคณะกรรมการบริษัทฯ
เพื่อขออนุมัติต่อที่ประชุมใหญ่ผู้ถือหุ้นให้แต่งตั้งนายมนตรี พาณิชกุล ผู้สอบบัญชีรับอนุญาตเลขที่ 3461
หรือนางนัชลี บุญญะการกุล ผู้สอบบัญชีรับอนุญาตเลขที่ 3126 หรือนางวิภาวี บุญยประสิทธิ์
ผู้สอบบัญชีรับอนุญาตเลขที่ 3096 แห่งบริษัท ดีลอยท์ ทู้ช โธมัทสุ ไชยยศ สอบบัญชี จำกัด
ซึ่งมีคุณสมบัติเป็นผู้สอบบัญชีบริษัทจดทะเบียนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ให้เป็นผู้สอบบัญชีของบริษัทฯ ในปี 2552 และกำหนดค่าตอบแทนผู้สอบบัญชี ประจำปี 2552 จำนวน
850,000.00 บาท

( 7 ) ในรอบปี 2551 คณะกรรมการตรวจสอบมีการประชุมรวม 9 ครั้ง
และกรรมการตรวจสอบทุกคนได้เข้าร่วมประชุมครบทุกครั้ง
โดยได้รายงานผลการดำเนินงานโดยสรุปให้คณะกรรมการบริษัทฯ
รับทราบและพิจารณาเป็นประจำทุกไตรมาส

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมายและได้รับความร่วมมือด้วยดีจากทุกฝ่ายที่เกี่ยวข้อง
โดยได้ประชุมหารือกับผู้บริหารที่เกี่ยวข้องเป็นระยะ ๆ
และปรึกษาหารือกับผู้สอบบัญชีเป็นประจำทุกไตรมาส
เพื่อขอทราบข้อสังเกตเกี่ยวกับงบการเงินและการควบคุมภายในด้านบัญชีซึ่งไม่พบประเด็นที่ผิดปกติอย่างมีนัยสำคัญ

วันที่ 13 กุมภาพันธ์ 2552

ในนามคณะกรรมการตรวจสอบ

[]

(นายสมบูรณ์ ภู่วรวรรณ)

ประธานกรรมการตรวจสอบ